ΠΗΓΗ ΠΡΟΣΦΥΓΕΣ Ψήφισµα της 5ης Μαΐου 1827.

Αριθμ. ΚΒ’

Η Εθνική των Ελλήνων Γ΄ Συνέλευσις

Θεωρούσα, ότι,κατά τον § β’του Πολιτικού Συντάγματος, Έλληνες είναι και όσοι, πιστεύοντες εις Χριστόν, προσέλθουν, αποφεύγοντες τον αίσχιστον ζυγόν, εις την ελευθέραν Ελλάδα, δια να κατοικήσουν εις αυτήν.

Θεωρούσα, ότι η ευδαιμονία της πόλεως εκπηγάζει από τον πληθυσμόν των κατοίκων και από όλα τα εκ του πολιτισμού αγαθά,

Ψηφίζει:

Α’. Όσοι χριστιανοί του Ανατολικού Δόγματος έλθουν εις την Ελλάδα, δια να κατοικήσουν, έχουν το δικαίωμα να αναγείρωσιν εις αυτήν πόλεις ιδιαιτέρας• τότε δε αποτελούν επαρχίαν, όταν συμποσωθούν μέχρι15 χιλιάδων ψυχών.

Β’. Η Βουλή θέλει προσδιορίσει τον τόπον, όπου θα εγείρωσι τας πόλεις των, και την έκτασιν αυτού, αναλόγως των κατοίκων, χωρίς να παραβλάπτη των εντοπίων τα δίκαια.

Γ’. Η Βουλή θέλει προσδιορίσει την έκτασιν της εθνικής γης, την οποίαν θέλει τους δώσει προς καλλιέργειαν, κανονίζουσα τα χρέη και τα δίκαιά των, κατά τον περί εκχερσώσεως νόμον.

Δ’. Είναι δεκτοί όσοι αλλοεθνείς προσέλθουν εις την Ελλάδα, δια να κατοικήσουν, έχοντες το δικαίωμα να εγείρωσι πόλεις ιδιαιτέρας, κατά τον νόμον, οπού θέλει θέσει περί τούτου η Βουλή.

Ε’. Η Βουλή θέλει κανονίσει όλα τα λοιπά δικαιώματά των, κατά τους καθεστώτας νόμους και κατά το δίκαιον.

ΣΤ’ . Το παρόν ψήφισμα να καταχωρηθή εις τον Κώδικα των Ψηφισμάτων και να δημοσιευθή εις τον Τύπον.

Εξεδόθη εν Τροιζήνι την 5 Μαΐου 1827

Ο Πρόεδρος Ο Γραμματεύς της Συνελεύσεως

Γεώργιος Σισίνης Ν. Σπηλιάδης

ΚΕΙΜΕΝΟ Β

Την 1 Μαΐου 1827, καθ’ ην δηλαδή ηµέραν ανεγνώσθη η αναφορά των ελευθέρων Σµυρναίων, υπεβλήθη εις την Συνέλευσιν και πρότασις, κατά την οποίαν ώφειλεν αύτη να εκδώση διακήρυξιν προσκαλούσαν τους Κυδωνιείς και όλους τους άλλους Έλληνας [να ιδρύσουν πόλεις]. Η πρότασις έγινε δεκτή. Ούτω βλέποµεν, ότι η Συνέλευσις βαθµηδόν καθωδηγείτο εις την ευρυτέραν αντίληψιν του προσφυγικού ζητήµατος και εγενίκευε τας επί µέρους περί των προσφύγων αποφάσεις (...). Η διακήρυξις της Συνελεύσεως εδηµοσιεύθη την 5 Μαΐου και ήτο έτι γενικωτέρα ή όσον προετάθη. (...) Εις τους (...) αναφεροµένους δύο σκοπούς, οι οποίοι επιδιώκοντο δια των ψηφισµάτων τούτων, δηλαδή ο της πυκνώσεως του πληθυσµού της Ελλάδος και ο της ανεγέρσεως των καταστραφεισών πόλεων και χωρίων, πρέπει να προστεθή και ο εξ ίσου σηµαντικός, ο της εισροής νέων κεφαλαίων δια την ευόδωσιν του αγώνος (...). Επίσης η κυβέρνησις ήθελεν ίσως δια του τρόπου τούτου ν’ ανακόψη το ρεύµα των απογοητευµένων προσφύγων προς τας πατρίδας των, ως παρετηρήθη τούτο µε τους Κυδωνιείς, την επιστροφήν των οποίων διηυκόλυνον αυτοί ούτοι οι Τούρκοι δια πρακτόρων.[…]

Την ίδια ημέρα, με άλλο ψήφισμα, το υπ’ αρ. ΚΒ΄, η Εθνοσυνέλευση είχε αποφασίσει γενικότερα ότι είναι ευπρόσδεκτοι Χριστιανοί του Ανατολικού Δόγματος που επιθυμούν, φεύγοντας από τον οθωμανικό ζυγό, να μετοικήσουν στην Ελλάδα. […]

Απ. Βακαλόπουλος, σσ. 95-96.

ΚΕΙΜΕΝΟ Γ

Τα κατά τας αρχάς του 1826 διαθρυλούµενα περί ανακηρύξεως της Ελλάδος εις ανεξάρτητον κράτος είχον συγκινήσει ζωηρώς (...) πάντας εν γένει τους πρόσφυγας, των οποίων ο νους εστράφη πλέον είτε εις την ανάκτησιν της πατρίδος των (...) είτε και εις την εντός του συγκροτηθησοµένου κράτους αποκατάστασίν των (...). Το ζήτηµα της αποκαταστάσεως είχε πλέον ωριµάσει δια τους πρόσφυγας µετά τόσα έτη πλήρη στερήσεων. Οι ούτω δηµιουργηθέντες αντικειµενικοί όροι συνέτεινον, ώστε το προσφυγικόν ζήτηµα να συζητηθή κυρίως εις την κρισιµωτέραν περίοδον της Επαναστάσεως (...). [Τότε] ήρχισε ζωηρώς να συζητήται το ζήτηµα της πυκνώσεως του πληθυσµού της Ελλάδος και της αποκαταστάσεως των 23 ερηµωθεισών χωρίων και πόλεων (...). Κυρίως αρχίζει τούτο από του 1826, αφ’ ότου αρχίζει τας εργασίας της η Γ΄ Εθνική Συνέλευσις. Η κίνησις των προσφύγων προς αποκατάστασιν δεν ήτο συστηµατική. Το µόνον µέσον, δια να διεκδικήσουν ούτοι τα δίκαιά των, ήτο να κατορθώσουν να εισαχθούν εις την Γ΄ Εθνοσυνέλευσιν και εκεί να υποστηρίξουν την υπόθεσίν των ευρίσκοντες ούτω συνηγόρους και τους πληρεξουσίους των ελευθέρων µερών της Ελλάδος. ∆ι’ αυτό βλέποµεν την παρατηρουµένην µεγάλην σπουδήν όλων γενικώς των προσφύγων να εισαγάγουν τους πληρεξουσίους των εις την Γ΄ Εθνοσυνέλευσιν.

Απ. Βακαλόπουλος, Απ. Βακαλόπουλος, Πρόσφυγες και Προσφυγικόν Ζήτηµα κατά την Επανάστασιν του 1821, σ. 88-89.